Ina questiun da reflex

Da Benedetto Vigne

“En Svizra dat ei dabia Albanes dil Cosovo e dabiars sedeportan buca sco giavischau.”
Quella construcziun steva scritta en La Quotidiana da gievgia passada, en l’introducziun da la “retschertga actuala” davart la guerra en il Balcan. Ina frasa scritta probablamain ord spir reflex, strusch dentant ord reflexiun.

I dat er Svizzers che na sa deportan betg sco giavischà. Quels na quintan però mai. Betg cur che eroplans crodan giu da tschiel e van a smerscher en la mar sper Halifax, betg cur che turists innocents vegnan assassinads da terrorists avant il tempel da Luxor, betg cur che lavinas ramplunan a val e sutteran chasas e lur abitants en las Alps.

Ma cur che mezs milliuns da Cosovars e Cosovaras vegnan stgatschads en moda sgarschaivlamain inumana da lur da chasa e patria, alura bain, alura quintan quels pèr frars e figls en Svizra che na sa deportan betg sco quai ch’i fiss giavischà.

Insaco tuna quai bunamain sco sche las miserias suffertas hajan forsa tuttina ina tscherta raschun, ch’il pievel Cosovar haja forsa tuttina merità in pauet la catastrofa...

Sco ditg, tut mo ina questiun da reflex...